钦定古今图书集成/历象汇编/庶征典/第161卷 > 《管窥辑要》 > 陈
## 钦定古今图书集成/历象汇编/庶征典/第161卷 > 《管窥辑要》 > 陈

### 后主祯明二年东冶铁飞

按《陈书后主本纪》：“祯明二年五月甲午，东冶铸铁，有
物赤色，大如斗，自天坠镕所有声隆隆如雷，铁飞出
墙外，烧民家。”

按《隋书五行志》：“‘祯明二年五月，东冶铸铁，有物赤色，
大如斗，自天坠镕所，隆隆有声，铁飞破屋而四散，烧
人家。时后主与隋虽结和好，遣兵度江，掩袭城镇，将
士劳敝，府藏空竭。东冶者，陈人铸兵之所，铁飞为变
者，金不从革之应。天戒若曰，陈国小而兵弱，当以和
好为固，无铸兵而黩武，以害百姓’。后主不悟，又遣伪”
将陈纪、任蛮奴、萧摩诃数寇江北，百姓不堪其役。及
隋师度江，而二将降款，卒以灭亡。